Cincarsko groblje u Bijeloj
<s>Cincarsko groblje u Bijeloj – Kalajdžijama, nalazi se u općini Brčko, Bosna i Hercegovina.</s><s>Proglašeno je za nacionalni spomenik Bosne i Hercegovine.</s>

<s>Lokacija  
Selo Bijela smješteno je nedaleko od Brčkog oko rijeke Tinje i podijeljeno je na tri dijela koji se u današnje vrijeme smatraju samostalnim naseljima.</s><s>Jedno je Bijela Hrišćanska gdje žive Srbi, drugo je Bijela Latinska gdje žive Hrvati, a treće je Bijela Varoš ili Kalajdžije, to jest cincarska Bijela.</s><s>Cincarsku Bijelu su osnovali doseljeni Cincari i poznata je u ovom kraju pod imenom Kalajdžije.</s><s>Groblje zauzima dominantno mjesto u naselju i od posebne je istorijske i ambijentalne vrijednosti.</s>

<s>Historija 
Cincari su se iz Makedonije doselili u sjevernu Bosnu oko 1773. godine, u Bijelu i Zovik, kod Brčkog, Porebrice kod Gradačca i u grad Modriču.</s><s>Majevičko-trebavski Cincari su uživali veliku podršku Husein-bega Gradaščevića koji je prihvatio jednu grupu Cincara izbjeglica i dao im zemlju i povlastice kako bi širili trgovinu i zanate.</s>

<s>Cincari su došli u Bijelu većinom kao terezije i trgovci, koji su ovdje uveli varoški način života.</s><s>Prvobitno su se doseljeni Cincari bavili trgovinom u vidu torbarenja kada su sa natovarenim konjem razne robe išli od kuće do kuće.</s><s>Važan trgovački artikal koji su dobavljali trgovci iz Bijele, kao i po drugim varošima Bosanske Posavine, bilo je sukno bugarija, koje su dobavljali iz Pirota.</s><s>Mada ih zovu Kalajdžijama, ni u Bijeloj kao ni u Modriči i Porebricama, ne znaju da je iko od njih bio kalajdžija.</s>

<s>Opis 
Na Cincarskom groblju, koje je i danas aktivno, ima 25 starih nadgrobnika sa izvornim natpisom.</s><s>Groblje je ograđeno metalnom ogradom i zauzima prostor od oko 550 m2.</s><s>Ulaz u groblje nalazi se sa južne strane kompleksa sa lokalnog puta koji povezuje Brčko sa Bijelom.</s><s>Najstariji nadgrobni spomenici za koje se pretpostavlja da su iz 18. i 19. vijeka, u veoma lošem su stanju.</s><s>Nepravilnog su oblika, relativno velikih dimenzija.</s><s>Razlikuju se nadgrobni spomenici u obliku stele ili obeliska sa različito oblikovanim završnim dijelom i spomenici u obliku krstače.</s>

<s>Literatura 
 Milenko S.Filipović,  Cincari u Bosni.</s><s>Zbornik radova Etnografskog instituta SAN.</s><s>Beograd: 1950.</s><s>Hazim Šabanović, Bosanski pašaluk.</s><s>Sarajevo: 1982.</s><s>Mehmedalija Mujačić, Brčko srce Bosanske Posavine.</s><s>Wuppertal, Savezna Republika Njemačka: Verlag BOSANSKA RIJEČ – DAS BOSNISCHE WORT, 1995.</s><s>Dušan Ristić,  Brčko – Stari srpski trgovci u Brčkom.</s><s>Brčko: decembar 2003.</s>

<s>Reference</s>

<s>Vanjski linkovi 
 Poznati Cincari 
 Ko su Cincari
 Cincari</s>

<s>Nacionalni spomenici u Brčkom
Groblja u Brčkom</s>

